बुधवार की सुबह एसीएम-1 योगेंद्र कुमार ने अपनी टीम के साथ 21 टेनरियों में क्रोमियम ट्रीटमेंट प्लांट, प्राइमरी एफुलिएंट ट्रीटमेंट प्लांट, पानी निकालने की कनवेंस लाइन की पड़ताल की। यूरेसिया लेदर लिमिटेड से निकलने वाला क्रोमियम युक्त पानी ट्रीटमेंट प्लांट में न जाकर कनवेंस लाइन से सीधे सीवर लाइन गिराया जा रहा था, जिसका कनेक्शन गंगा तक है। टेनरी के पानी का सैंपल लैब जांच के लिए भेजा गया है। एसीएम-2 भानु प्रताप शुक्ला ने अपनी टीम के साथ 12 टेनरियों की जांच की। उन्होंने बताया कि चार टेनरियां ऐसी मिली हैं, जिनमें क्रोमियम युक्त पानी सीधे नाले में गिराया जा रहा है। इन सभी के खिलाफ कार्रवाई की सिफारिश प्रदूषण नियंत्रण विभाग से की गई है। एसीएम-3 पप्पू गुप्ता ने 18 टेनरियों की जांच की, जिनमें कोई गड़बड़ी नहीं मिली। उधर, एसीएम-6 ने 18 टेनरियों की जांच कर तीन में क्रोमियम युक्त पानी को नाले में गिराए जाने का मामला पकड़ा। उन्होंने बताया कि प्रदूषण नियंत्रण विभाग से रिपोर्ट मिलने के बाद आगे की कार्रवाई की जाएगी।